[{"text_idx": "#000005", "text": "Lernu lingvon por pli bone pensi"}, {"text_idx": "#000007", "text": "Ni esperantistoj estas c\u0302iuj inteligentaj, c\u0302u ne? La decido lerni la internacian lingvon montras ja pripenseman sintenon."}, {"text_idx": "#000008", "text": "Sed c\u0302u vi scias, ke la lernado kaj uzado de fremda lingvo povas plialtigi la mensajn povojn? Kiam oni uzadas fremdan lingvon, la pensomaniero s\u0302ang\u0302ig\u0302as, kaj oni povas ig\u0302i pli racia kaj pli sag\u0302a!"}, {"text_idx": "#000009", "text": "Esploristoj observis kaj studis la diferencon en percepto kaj reago pro uzado de fremda lingvo. Lau\u0306 ilia esploro, la uzado de fremda lingvo kondukas al pli raciaj kaj malpli emociaj reagoj. G\u0302i kau\u0306zas iom da \u201cemocia distancig\u0302o\u201d, kiu ebligas pli pripenseman konsideradon pri la aktuala situacio. Tion la esploristoj nomas la \u201cfremdlingva efiko\u201d."}, {"text_idx": "#000010", "text": "La lernado de fremda lingvo plibonigas la kapablon distingi emociajn nuancojn. G\u0302i ebligas pli bone reguligi siajn proprajn emociojn kaj sekve plibonigi sian kapablon fari decidojn."}, {"text_idx": "#000011", "text": "Lernante, parolante au\u0306 skribante fremdan lingvon, ofte necesas multe cerbumi. Ni batalas mense, ni parkerigas novajn vortojn kaj serc\u0302as la lernitajn vortojn en la memoro. Ni devas elpensi frazojn, traduki ideojn en vortojn, serc\u0302i multajn anstatau\u0306ajn esprimojn. Ofte oni devas simpligi siajn pensojn kaj ideojn, kaj g\u0302ustigi sian parolon lau\u0306 sia pli malgranda vortlisto. Oni penas pensi per la nova lingvo anstatau\u0306 per la denaska lingvo. Entute, oni laboregas mense."}, {"text_idx": "#000012", "text": "Per tiu klopodo, oni plivastigas la mensajn kapablojn. Lernante fremdan lingvon oni lernas akrigi sian koncentrig\u0302on, oni lernas intence movig\u0302i inter du taskoj, samtempe tenante informojn en la menso. Krome oni ekzercas sian memoron."}, {"text_idx": "#000013", "text": "Sciencaj esploroj konfirmas tion. En esploro farita en 2014, sciencistoj komparis grupojn de gejunuloj. Tiuj, kiuj scipovis du lingvojn, havis pli bonajn rezultojn en testoj pri koncentrig\u0302ado kompare kun tiuj, kiuj scipovis nur unu lingvon. Tio same validis, c\u0302u ili lernis la duan lingvon denaske au\u0306 kiel infanoj au\u0306 kiel junuloj."}, {"text_idx": "#000014", "text": "Uzado de fremda lingvo evoluigas tutmondan sintenon. Oni ekpensas alie kaj vidas per \u201cnovaj okuloj\u201d, c\u0302ar oni kvazau\u0306 nag\u0302as en alia kulturo. Tiel oni perdas siajn antau\u0306jug\u0302ojn."}, {"text_idx": "#000015", "text": "Fremdaj lingvoj ofte enhavas vortojn, kiujn ne eblas traduki precize. Tio helpas nin pli bone rekoni la nuancojn en nia propra lingvo, sed ankau\u0306 esti pli akceptemaj pri neprecizeco. Kiam oni parolas fremdan lingvon, oni ofte trovas sin en situacioj, en kiuj oni ne perfekte komprenas c\u0302iun vorton. Tiel oni alkutimig\u0302as al tiaj situacioj, kaj lernas trakti ilin trankvile, ec\u0302 kiam iuj aferoj ne estas absolute klaraj. Tio estas dezirinda kapablo en sociaj rilatoj, kaj ankau\u0306 por tiuj, kiuj okupig\u0302as pri ia krea laboro."}, {"text_idx": "#000016", "text": "Se la lernado de dua lingvo estas bona por la menso, estas ec\u0302 pli bone se la dua lingvo ankau\u0306 kunigas la homaron. Ni lernu Esperanton por progresigi mondajn unuecon, pacon kaj fratecon, kaj samtempe por farig\u0302i pli raciaj, sag\u0302aj kaj inteligentaj!"}, {"text_idx": "#000018", "text": "Craig Williams estas nov-zelanda esperantisto. Li estas emerito, kaj antau\u0306e laboris (ne samtempe!) kiel muzikisto, komputilisto kaj administranto pri propraj\u0302oj."}, {"text_idx": "#000020", "text": "percepto: scio, kiun ni ekhavas pri la ekstera mondo pere de niaj kapabloj vidi, au\u0306di, tus\u0302i, gustumi kaj tiel plu.\nracia: aganta lau\u0306 inteligenta pensado, ne surbaze de emocioj sed de sag\u0302a jug\u0302ado.\nrekoni: koni iun au\u0306 ion, c\u0302ar oni jam renkontis lin/s\u0302in/g\u0302in pli frue; anonci la pravecon de iu fakto.\nsin-teno: la maniero lau\u0306 kiu homo agas au\u0306 pensas.\ntesto: metodo, kiun oni uzas por kontroli sciojn, kapablon, tau\u0306gecon."}, {"text_idx": "#000022", "text": "Jes, estis mi, kiu registris multajn el la frazoj de la kurso (kaj nun registras c\u0302iun unuopan vorton). Kaj, ne dankinde!"}]